Temeljem članka 86. stavka 3. Zakona o prostornom uređenju (NN 153/13, 65/17, 114/18, 39/19, 98/19) i članka 42. Statuta Općine Ružić („Službeni vjesnik Šibensko-kninske županije“, broj 07/21) Općinsko vijeće Općine Ružić na svojoj 9. sjednici održanoj dana 08. prosinca 2022. godine, donosi

**ODLUKU**

o izradi Izmjena i dopuna

Prostornog plana uređenja Općine Ružić (IV)

**I. Pravna osnova za izradu i donošenje Izmjena i dopuna Prostornog plana uređenja Općine Ružić (IV)**

**Članak 1.**

Pravna osnova za izradu i donošenje Izmjena i dopuna Prostornog plana uređenja Općine Ružić (IV) (u daljnjem tekstu: ID PPUO) je Zakon o prostornom uređenju (»Narodne novine« broj 153/13, 65/17, 114/18, 39/19, 98/19).

ID PPUO će se izraditi u skladu sa Zakonom iz stavka 1. ovog članka, Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (»Narodne novine« broj 106/98., 39/04., 45/04., 163/04., i 9/11.), te drugim važećim zakonima i propisima.

Izrada ID PPUO započinje temeljem Odluke o izradi Izmjena i dopuna Prostornog plana uređenja Općine Ružić (IV).

**II. Razlog za donošenje Izmjena i dopuna Prostornog plana uređenja Općine Ružić (IV)**

**Članak 2.**

(1) Osnovni razlozi za izradu i donošenje ID PPUO su sljedeći:

* provedba ciljeva prostornog uređenja sukladno zakonskim propisima i PPŽ-u,
* utvrđivanje uvjeta uređenja i gradnje građevina i površina,
* utvrđivanje uvjeta za rekonstrukciju i izgradnju komunalne infrastrukture i prometa, te rješavanja imovinsko-pravnih odnosa.

**III. Obuhvat Izmjena i dopuna Prostornog plana uređenja Općine Ružić (IV)**

**Članak 3.**

(1) Područje obuhvata ID PPUO Ružić (IV) je čitavo područje utvrđeno Prostornim planom uređenja Općine Ružić („Službeni vjesnik Šibensko-kninske županije“, broj 4/04, 7/12, 9/16 i 5/18) i prikazano na njegovim grafičkim prikazima.

(2) Obuhvat ID PPUO određen je kao dijelom izgrađeni, dijelom neizgrađeni i dijelom neuređeni dio izdvojenog građevinskog područja.

**IV. Ciljevi i programska polazišta Izmjena i dopuna Prostornog plana uređenja Općine Ružić (IV)**

**Članak 4.**

Ciljevi izrade ID PPUO Ružić (IV) su:

* korekcija (proširenje) građevinskih područja po zahtjevima građana i javnim potrebama te formiranje građevinskih zona za stambeno zbrinjavanje,
* brisanje Gospodarske zone Čavoglave iz PPUO Ružić,
* planiranje novog groblja u naselju Čavoglave, uz Crkvu Hrvatskih mučenika,
* proširenje postojećeg groblja u naselju Gradac
* planiranje nove dionice lokalne cesta LC65055 s mostom na rijeci Čikoli,
* korekcija tekstualnog i grafičkog dijela Plana vezano za vjetropark na Moseću,
* planiranje zona za smještaj postrojenja za proizvodnju električne energije iz obnovljivih izvora – solarnih elektrana površine do 15 ha – uz poštivanje svih propisanih udaljenosti od građevinskih područja i smjernica za smještaj sunčanih elektrana,
* korekcija u postojećem Planu krivo ucrtane lokacije ŠRZ Gornji Moseć,
* planiranje ZIP line-a u Umljanovićima,
* planiranje mreže biciklističkih i pješačkih staza, tematskih putova i odmorišta,
* usklađenje Odredbi za provođenje PPUO Ružić,
* usklađenje s Prostornim planom Šibensko-kninske županije i Zakonom,
* druge izmjene i dopune čije se donošenje pokaže opravdanim u tijeku javne rasprave.

**V. Popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu Izmjena i dopuna Prostornog plana uređenja Općine Ružić (IV)**

**Članak 5.**

Prije početka izrade ID PPUO-a zatražit će se od nadležnog tijela ocjena o potrebi procjene utjecaja zahvata na okoliš u skladu sa Zakonom o zaštiti okoliša (Narodne novine, br. [80/13](http://narodne-novine.nn.hr/clanci/sluzbeni/2013_06_80_1659.html), [153/13](http://narodne-novine.nn.hr/clanci/sluzbeni/2013_12_153_3221.html), [78/15](http://narodne-novine.nn.hr/clanci/sluzbeni/2015_07_78_1498.html), [12/18](https://narodne-novine.nn.hr/clanci/sluzbeni/full/2018_02_12_264.html) i [118/18](http://narodne-novine.nn.hr/clanci/sluzbeni/2018_12_118_2345.html)) i Uredbom o procjeni utjecaja zahvata na okoliš (Narodne novine, br. 61/14 i 3/17).

**VI. Način pribavljanja stručnih rješenja Izmjena i dopuna Prostornog plana uređenja Općine Ružić (IV)**

**Članak 6.**

Stručno rješenje ID PPUO izrađuje stručni izrađivač na temelju zahtjeva koje će javnopravna tijela, u skladu s odredbama članka 90. Zakona o prostornom uređenju, dostaviti nositelju izrade u roku od 30 dana od dana zaprimanja ove Odluke.

**VII. Stručna podloga za izradu Izmjena i dopuna Prostornog plana uređenja Općine Ružić (IV)**

**Članak 7.**

Za potrebe izrade ID PPUO koristit će se Prostorni plan uređenja Općine Ružić, te digitalni katastarski plan i digitalne ortofoto karte (DOF), kao i sva raspoloživa dokumentacija prostora koju iz područja svog djelokruga osiguravaju javnopravna tijela.

Stručna rješenja za izradu ID PPUO izrađuje stručni izrađivač, ovlašten za obavljanje stručnih poslova prostornog uređenja, a koristit će se također programska rješenja i stručne podloge koje posjeduju upravni odjeli Općine Ružić.

**VIII. Popis javnopravnih tijela određenih posebnim propisima koja daju zahtjeve za izradu Izmjena i dopuna Prostornog plana uređenja Općine Ružić (IV) te drugih sudionika korisnika prostora koji trebaju sudjelovati u izradi ID PPUO**

**Članak 8.**

(1) Javnopravna tijela određena posebnim propisima koja daju zahtjeve u postupku izrade ID PPUO, te drugi sudionici korisnika prostora koji trebaju sudjelovati u izradi ID PPUO, utvrđeni su popisom, kako slijedi:

* Ministarstvo prostornog uređenja, graditeljstva i državne imovine, Ulica Republike Austrije 20, Zagreb,
* Ministarstvo gospodarstva i održivog razvoja, Uprava vodnog gospodarstva i zaštite mora, Ulica Grada Vukovara 220, Zagreb,
* Ministarstvo gospodarstva i održivog razvoja, Uprava za zaštitu prirode, Radnička cesta 80, Zagreb,
* Ministarstvo poljoprivrede, Uprava šumarstva, lovstva i drvne industrije, Planinska 2a, Zagreb,
* Ministarstvo poljoprivrede, Uprava za poljoprivredno zemljište, biljnu proizvodnju i tržište, Ulica Grada Vukovara 78, Zagreb,
* Ministarstvo obrane, Uprava za materijalne resurse, Trg Kralja Petra Krešimira IV 1, Zagreb,
* Ministarstvo kulture, Uprava za zaštitu kulturne baštine, Konzervatorski odjel u Šibeniku, J. Čulinovića 1/3, Šibenik,
* Ministarstvo unutarnjih poslova, Područni ured civilne zaštite Split, Služba civilne zaštite Šibenik, Velimira Škorpika 5, Šibenik,
* Hrvatske ceste d.o.o., Sektor za razvoj i strateško planiranje, Odjel za razvoj i planiranje, Vončinina 3, Zagreb,
* Hrvatske ceste d.o.o., Tehnička ispostava Šibenik, Velimira Škorpika 27, Šibenik,
* Hrvatska regulatorna agencija za mrežne djelatnosti, Roberta Frangeša Mihanovića 9, Zagreb,
* Hrvatski operator prijenosnog sustava d.o.o., Kupska 4, Zagreb,
* HEP proizvodnja d.o.o., Ulica Grada Vukovara 37, Zagreb,
* HEP operator distribucijskog sustava d.o.o., Elektra Šibenik, Ante Šupuka 1, Šibenik,
* Hrvatske vode, VGO Split, Vukovarska 35, Split,
* Hrvatske šume d.o.o., Uprava šuma Podružnica Split, Kralja Zvonimira 35/III, Split,
* Županijska uprava za ceste a području Šibensko-kninske županije, Velimira Škorpika 27, Šibenik,
* Šibensko-kninska županija, Upravni odjel za zaštitu okoliša, prostorno uređenje, gradnju i komunalne poslove, Trg Pavla Šubića I. br. 2, Šibenik,
* JU za upravljanje zaštićenim područjima i drugim zaštićenim dijelovima prirode Šibensko-kninske županije-Priroda, Prilaz tvornici 39, Šibenik,
* JU Zavod za prostorno uređenje Šibensko-kninske županije, Vladimira nazora 1/IV, Šibenik,
* Šibensko-kninska županija, Upravni odjel za zaštitu okoliša, prostorno uređenje, gradnju i komunalne poslove, Ispostava Drniš, Trg kralja Tomislava 1, Drniš,
* RAD d.o.o., Ulica Bruna Bušića 18, Drniš

(2) Ako se tijekom izrade ID PPUO ukaže potreba, u postupak izrade mogu se uključiti i drugi sudionici.

**Članak 9.**

(1) Javnopravna tijela i drugi učesnici u izradi ID PPUO iz članka 9. ove Odluke pozvat će se, sukladno odredbama Zakona iz članka 1. ove Odluke da, u roku od 15 dana, dostave svoje zahtjeve za izradu ID PPUO. Ukoliko zahtjevi ne budu dostavljeni u roku smatrat će se da zahtjeva nema.

(2) U zahtjevima za izradu ID PPUO iz stavka 1. ovog članka moraju se navesti odredbe propisa, sektorskih strategija, planova, studija i drugih dokumenata propisanih posebnim zakonima na kojima se zahtjevi temelje. Ako to ne bude učinjeno, nositelj izrade postupit će sukladno odredbama Zakona iz članka 1. ove Odluke.

**IX. Planirani rok za izradu Izmjena i dopuna Prostornog plana uređenja Općine Ružić (IV)**

**Članak 10.**

1. Za izradu ID PPUO utvrđuju se sljedeći rokovi:

* dostava zahtjeva za izradu ID PPUO (podaci, planske smjernice, propisani dokumenti i drugi akti) u roku od 15 dana od dana zaprimanja Odluke s pozivom na dostavu zahtjeva,
* izrada Nacrta prijedloga ID PPUO - u roku od 40 dana po isteku roka za dostavu zahtjeva, podloga i programa,
* izrada Prijedloga ID PPUO za javnu raspravu - u roku od 10 dana od utvrđivanja istog,
* javni uvid u Prijedlog ID PPUO - u trajanju od 30 dana,
* izrada Izvješća o javnoj raspravi - u roku od 15 dana od proteka roka za davanje pisanih prijedloga i primjedbi,
* izrada Nacrta konačnog prijedloga ID PPUO - u roku od 15 dana od prihvaćanja izvješća o javnoj raspravi,
* izrada Konačnog prijedloga ID PPUO - u roku od 15 dana od utvrđivanja istog,
* dostavljanje završnog elaborata ID PPUO - u roku od 10 dana, računajući od donošenja Izmjena i dopuna Prostornog plana uređenja Općine Ružić (IV) na Općinskom vijeću Općine Ružić.

1. Rokovi iz stavka 1. ovog članka iz opravdanih razloga mogu se produljiti, uz suglasnost Nositelja izrade i Izrađivača.

**X. Izvori financiranja izrada Izmjena i dopuna Prostornog plana uređenja Općine Ružić (IV)**

**Članak 11.**

Financijska sredstva za izradu ID PPUO osigurat će Općina Ružić iz proračunskih sredstava.

**XI. Završne odredbe**

**Članak 12.**

(1) Nositelj izrade ID PPUO obvezuje se da:

* sukladno članku 88. Zakona o prostornom uređenju („Narodne novine“ br. 153/13, 65/17, 114/18, 39/19, 39/19), obavijesti javnost o izradi ID PPUO na mrežnoj stranici Općine Šibensko-kninske županije te kroz informacijski sustav putem Hrvatskog zavoda za prostorni razvoj,
* izradi ID PPUO pisanim putem obavijestiti i susjedne gradove i općine,
* vodi službenu evidenciju o postupku izrade i donošenja ID PPUO.

(2) Općina Ružić treba jedan primjerak ove Odluke dostaviti:

* javnopravnim tijelima iz članka 8. ove Odluke, s pozivom da u roku 15 dana dostave zahtjeve za izradu ID PPUO,
* Hrvatskom zavodu za prostorni razvoj, sukladno članku 86. stavku 5. Zakona o prostornom uređenju („Narodne novine“, br. 153/13, 65/17, 114/18, 39/19).

**Članak 13.**

Ova Odluka stupa na snagu osmog dana od dana objave u „Službenom glasilu Općine Ružić“.

KLASA:

UR.BROJ:

Gradac, 08. prosinca 2022. godine

OPĆINSKO VIJEĆE OPĆINE RUŽIĆ

PREDSJEDNIK

Ante Duran